C 263/6

Publicarea unei cereri de aprobare a unei modificări care nu este minoră a caietului de sarcini al unui produs, în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2020/C 263/05)

Prezenta publicare conferă dreptul de opoziție la cererea de modificare, în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„ACEITE DE LA COMUNITAT VALENCIANA”

Nr. UE: PDO-ES-0720-AM01 – 1.2.2016

DOP (X) IGP ()

1. Grupul solicitant și interesul legitim

Asociación para la promoción de la DO Aceite de la Comunitat Valenciana

C/Sagunto, 39.- 12400 Segorbe

2. Statul membru sau Țara Terță

Spania

3. Rubrica din caietul de sarcini care face obiectul modificării (modificărilor)

☐ Denumirea produsului

☒ Descrierea produsului

☐ Aria geografică

☒ Dovada originii

☒ Metoda de producție

☒ Legătura

☐ Etichetarea

☒ Altele [organismul de control]

4. Tipul modificării (modificărilor)

☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012.

5. Modificări

5.1. Descrierea produsului [punctul C („Descrierea produsului”) din caietul de sarcini și punctul 3.2 din documentul unic]:

Au fost modificați următorii parametri analitici: K270, acidul oleic, acidul palmitic, acidul eicosanoic, mediana atributului fructat, mediana atributului picant și mediana atributului amar.

Motivele modificărilor:

Actualul caiet de sarcini al DOP „Aceite de la Comunitat Valenciana” prezintă caracteristicile uleiurilor de măsline extravirgine produse în această arie delimitată înainte de 2007, an în care a început procesul de înregistrare a DOP.

În ultimii ani, în special începând cu 2010, a fost observată o schimbare semnificativă în ceea ce privește clima Comunității Valencia, și anume temperaturi medii superioare valorilor obișnuite și o secetă prelungită.

Aproximativ după anul 2000, s-a înregistrat un număr mai mare de ani în care, în fiecare lună, temperatura medie a depășit valorile medii normale ale anilor anteriori. Această creștere a fost remarcată mai ales în lunile de vară, fapt care evidențiază creșterea globală a temperaturilor.

În ceea ce privește precipitațiile, este important de subliniat faptul că clima mediteraneeană este caracterizată de precipitații concentrate în mod normal toamna și iarna, deci trebuie studiată evoluția ploilor în lunile respective. Așadar, lunile cele mai ploioase în trecut au fost septembrie-decembrie. Din anul 2000, media precipitațiilor înregistrate în aceste luni tinde să scadă.

Trebuie să se țină cont de o circumstanță, de o consecință a schimbărilor climatice, și anume de faptul că, în ultimii ani, majoritatea acestor precipitații se înregistrează pe parcursul a doar câteva zile. Este vorba despre episoade de ploi intense care durează abia 2-3 zile. Astfel, apa se scurge foarte repede, apa rămasă disponibilă pentru culturi este puțină, capacitatea solurilor de a reține umiditatea este redusă și, prin urmare, precipitațiile contribuie mai puțin la dezvoltarea culturilor.

În mod inevitabil, aceste schimbări climatice au un impact direct asupra parametrilor fizici și chimici ai uleiului. Compoziția acizilor grași depinde de aria de producție (de latitudine și de condițiile climatice), de soiul de măslin și de gradul de coacere.

Modificările parametrilor analitici sunt motivate de o schimbare semnificativă a climei în Comunitatea Valencia, deja descrisă mai sus. Aceste noi condiții climatice influențează direct ciclul de cultivare a măslinilor: înflorirea are loc mai devreme, iar perioada vegetativă se prelungește. Principalul impact asupra fructelor îl reprezintă o creștere a conținutului de acizi grași polinesaturați, în special conținutul de acid linoleic. Acesta din urmă prezintă legături duble conjugate, ceea ce favorizează formarea de cromofori care absorb ultraviolete și, prin urmare, determină o valoare a parametrului K270 ușor superioară celei propuse inițial în caietul de sarcini. Din acest motiv, este necesar ca valorile parametrului K270 să fie adaptate la realitatea uleiurilor cu DOP „Comunitat Valenciana”, legate de caracteristicile climatice ale ariei geografice.

În ceea ce privește mediana atributului fructat, propunerea de modificare prevede ca valorile să fie > 2,5, pentru ca printre caracteristicile uleiurile acestei DOP să se încadreze și „fructat copt”.

Temperaturile mai ridicate determină coacerea precoce a fructelor, astfel încât din soiurile Serrana, Farga și Morruda se obțin uleiuri cu atributul „fructat copt”, mai puțin intense și mai dulci, însă reducerea precipitațiilor poate intensifica atributul amar și atributul picant caracteristice unor soiuri precum Blanqueta sau Villalonga.

După mai mulți ani în care s-au repetat aceleași condiții climatice (precipitații reduse și temperaturi mai ridicate) și s-au colectat probe ale uleiurilor produse în zonă, sunt necesare adaptarea la noile condiții și modificarea anumitor parametri, astfel încât caietul de sarcini să corespundă realității producției de ulei din Comunitatea Valencia.

Această modificare vizează caietul de sarcini (punctul C și documentul unic (punctul 3.2). Punctele care se modifică în ambele documente sunt următoarele:

Textul anterior:

„Ulei extravirgin:

— K270 ≤ 0,15

— Conținut de acid oleic între 70 și 82 % din conținutul total de acizi grași.

— Conținut de acid palmitic între 9,5 și 12 % din conținutul total de acizi grași.

— Conținut de acid eicosanoic mai mic de 0,5 % din conținutul total de acizi grași.

— Mediana atributului fructat > 3 și< 6

— Mediana atributului picant > 1 și < 3

— Mediana atributului amar > 1 și < 3

— Raportul dintre mediana atributului fructat și medianele atributelor amar și picant trebuie să fie de așa natură încât să permită caracterizarea uleiului ca fiind echilibrat.”

Textul nou:

„Ulei extravirgin:

— K270 < 0,18

— Conținut de acid oleic între 60 și 82 % din conținutul total de acizi grași.

— Conținut de acid palmitic între 7,5 și 20 % din conținutul total de acizi grași.

— Conținut de acid eicosanoic mai mic de 0,4 % din conținutul total de acizi grași.

— Mediana atributului fructat > 2,5

— Mediana atributului picant ≥ 1,5

— Mediana atributului amar ≥ 1,5

— Raportul dintre mediana atributului fructat și medianele atributelor amar și picant trebuie să fie de așa natură încât să permită caracterizarea uleiului ca fiind echilibrat. Așadar, medianele atributelor amar și picant nu trebuie să depășească în niciun caz cu 2 unități mediana atributului fructat.”

5.2. Dovada originii (punctul E, Dovada originii) din caietul de sarcini

Punctul E (Dovada originii) din caietul de sarcini a fost reformulată pentru a se stabili un sistem mai bun de control al originii produsului și pentru a se defini registrele care trebuie să existe în sistemul respectiv.

Motivele pentru reformularea punctului:

Textul nou al acestui punct descrie în mod concret procedurile de control specifice care sunt stabilite. Înainte, nivelul de detaliu corespundea mai degrabă unui manual privind calitatea. Prin urmare, textul a fost modificat pentru a descrie în mod corespunzător elementele necesare pentru exercitarea activităților de control privind DOP „Aceite de la Comunitat Valenciana”.

Această modificare determină schimbări în caietul de sarcini.

Textul anterior al punctului E („Dovada originii”) din caietul de sarcini:

„— Documente justificative cu privire la existența unor declarații anuale ale producătorilor, în care se precizează, printre altele, referințele cadastrale ale parcelelor, situarea și suprafața acestora și randamentul estimat, atestându-se astfel faptul că măslinele provin de pe plantații de măslini care sunt situate în aria de producție și în care s-a constatat cultivarea soiurilor autorizate.

— Existența unor sisteme de control, de monitorizare și de înregistrare a practicilor agricole și de producție utilizate și conformitatea acestor sisteme cu dispozițiile din actul normativ, precum și capacitatea lor de a garanta trasabilitatea produsului.

— Faptul că fabricile de ulei extrag uleiul în conformitate cu condițiile stabilite în prezentul caiet de sarcini și îl depozitează în instalații adecvate pentru a asigura conservarea sa optimă.

— Faptul că fabricile de ulei supraveghează, în faza de depozitare, menținerea caracteristicilor fizice, chimice și organoleptice ale uleiurilor și că există un plan de monitorizare în cursul vieții comerciale a uleiurilor și proceduri care, în cazul detectării unor uleiuri de calitate inferioară celei prevăzute, să împiedice ca acestea să fie distribuite și comercializate pe piață sub denumirea de origine protejată.”

Textul nou al punctului E („Dovada originii”) din caietul de sarcini:

„Elementele care dovedesc că uleiul provine din aria delimitată sunt procedurile de control și certificare, care țin seama de următoarele aspecte:

— Registrul plantațiilor de măslini, care permite identificarea soiurilor, a proprietarilor exploatației și a parcelelor pentru care se solicită înregistrarea.

— Registrul unităților de prelucrare și îmbuteliere, care permite identificarea proprietarului unității și al instalațiilor pentru care se solicită înregistrarea.

— Autocontrolul operatorilor înregistrați: operatorii înregistrați păstrează registre de evidență a autocontroalelor pe care le efectuează pentru a demonstra îndeplinirea cerințelor prevăzute în caietul de sarcini și pentru a demonstra originea materiei prime. Conținutul unei astfel de autocontroale este definit în manualul de management al calității.

— Trasabilitate: în toate etapele producției, prelucrării și îmbutelierii se asigură trasabilitatea, pentru a se permite verificarea originii uleiului cu DOP. Mai exact, sistemul de trasabilitate aplicat trebuie să permită să se demonstreze legătura dintre fiecare lot de materie primă și fiecare lot de «Aceite de la Comunitat Valenciana» furnizat.

— Control și certificare: organismul de control supervizează sistemul de autocontrol al operatorilor înregistrați, sistemul de trasabilitate și monitorizarea procesului de producție. De asemenea, organismul menționat controlează caracteristicile uleiului definite în prezentul caiet de sarcini. Controalele se bazează pe inspecții periodice, pe examinarea documentației (registre) și pe calitatea uleiului îmbuteliat.

— Când nu sunt îndeplinite cerințele din prezentul caiet de sarcini, uleiul nu poate fi comercializat cu DOP.”

5.3. Descrierea metodei de producție (punctul F din caietul de sarcini al produsului)

Textul anterior enumera în detaliu toate practicile de cultivare și operațiunile de prelucrare a uleiului desfășurate, indiferent dacă acestea aveau sau nu au un efect direct asupra caracteristicilor distinctive ale produsului. Prezentul punct ar trebui simplificat.

Motivele pentru reformularea punctului:

Descrierea anterioară a metodei de producție era prea lungă și foarte generală. Acest punct a fost modificat, iar acum este mai concis și include practicile concrete care sunt urmate în aria delimitată și care conferă uleiului Comunitat Valenciana DOP caracterul său distinctiv.

Această modificare determină schimbări în caietul de sarcini.

Textul anterior al punctului F („Descrierea metodei de producție”) din caietul de sarcini:

„— Plantațiile sunt dispuse în rânduri, cu o densitate medie de plantare de 101,7 măslini per hectar (cu un cadru de plantare de aproximativ 10 × 10 metri) și de un altoi per arbore. Cultivarea se face în principal pe terenuri neirigate, iar producția medie de măsline și de ulei per arbore este foarte scăzută (2 kg de ulei/arbore și 10 kg de măsline/arbore), care corespunde tipului tradițional de măslin cu randament scăzut.

— Practicile de cultivare urmate în cazul livezilor de măslini tradiționale sunt puse în aplicare astfel încât să minimizeze cât se poate de mult impactul agriculturii asupra mediului. În scopul certificării și garantării acestui impact minim asupra mediului și al asigurării trasabilității producției parcelelor plantate cu măslini ale fermierilor asociați DOP «Aceite de la Comunitat Valenciana», este oportună completarea, pentru fiecare unitate de cultivare omogenă, a unui registru de exploatare care să indice toate practicile de cultivare utilizate în cazul diferitelor parcele. Respectivul registru de exploatare este furnizat de consiliul de reglementare fiecărui agricultor asociat.

— Principalele practici de cultivare utilizate sunt următoarele: — Amelioratori de sol și fertilizare — Arat și lucrări ale solului — Tăiere — Irigare — Combaterea paraziților și a bolilor

— Recoltarea se realizează prin culegerea măslinelor direct din măslin. În mod tradițional, recoltarea manuală este tehnica cea mai utilizată, dar se poate recurge de asemenea la diverse utilaje care au un randament ridicat, cu condiția ca acestea să nu afecteze deloc calitatea măslinelor.

— Măslinele culese sunt puse în cutii de plastic sau în remorci curate pentru a fi transportate la presa de ulei în aceeași zi. Transportul are loc în condiții adecvate care garantează integritatea măslinelor atunci când ajung la unitățile de prelucrare prevăzute, evitându-se în orice moment loviturile și presiunile produse de manipulările violente, utilizarea unor recipiente inadecvate sau un volum de încărcare excesiv.

— Pentru producția uleiului de măsline DOP «Aceite de la Comunitat Valenciana» pot fi utilizate numai măslinele care nu au intrat în contact cu solul, celelalte fiind respinse întotdeauna.

— Îndeplinirea acestor cerințe este verificată la presele de ulei unde este furnizată materia primă, adică măslinele, presele având metode de lucru și de proceduri documentate care pot oferi garanții privind îndeplinirea acestor cerințe. Astfel, fabricile de ulei trebuie să dispună de echipamente și/sau sisteme de lucru care să asigure separarea măslinelor de calități diferite.

— Procesul de producție al uleiului cuprinde următoarele etape: — Transportul măslinelor: se efectuează în așa fel încât să nu existe leziuni pe fructe, în condiții optime de igienă. — Livrarea măslinelor: se efectuează identificarea originii lotului primit. — Prelucrarea măslinelor: prin utilizarea tehnicilor corespunzătoare de manipulare, triturare, extracție și conservare, în vederea obținerii de produse de cea mai bună calitate și menținând caracteristicile specifice ale uleiurilor din aria delimitată. Intervalul de timp dintre recoltarea și prelucrarea industrială a măslinelor nu trebuie să depășească 48 de ore.

— Prelucrarea măslinelor ține cont de următoarele aspecte: — Măslinele trebuie presate în continuu. — Temperatura la care este malaxată pasta nu trebuie să depășească un nivel care ar putea afecta caracteristicile fizice, chimice și organoleptice ale uleiului. — Unicul adjuvant permis este talcul alimentar. — Separarea fazelor se realizează în principal prin centrifugare. — Temperatura apei adăugate în cursul decantării orizontale și verticale, după caz, nu trebuie să depășească niciodată 36 °C. — Decantarea naturală a uleiurilor se efectuează ținând seama de nivelul de impurități al acestora. — Uleiul trebuie depozitat în rezervoare complet închise, din oțel inoxidabil sau din alte materiale adecvate, însă rezervoarele utilizate trebuie să permită prelevarea de probe și trebuie să poată fi curățate în mod corect și drenate periodic. În plus, trebuie să poată să garanteze menținerea calității produsului timp de cel puțin un an.

— La ambalarea uleiului trebuie să se țină cont de următoarele aspecte: — Ambalarea produsului «Aceite de la Comunitat Valenciana» se poate realiza de către orice întreprindere, fără niciun tip de restricție geografică. — Pentru ambalare trebuie utilizate PET-uri, recipiente din sticlă, din metal placat sau din ceramică, toate de uz alimentar și apte să asigure o bună conservare a produsului. Sunt de preferat recipientele care protejează cel mai bine produsul împotriva luminii, căldurii etc. — Volumul maxim al ambalajului este de 5 litri, permițându-se ambalarea în recipiente de 100 ml, 250 ml, 500 ml, 750 ml, 1 l, 2 l, 2,5 l, 3 l, și 5 l.

Textul nou al punctului F („Descrierea metodei de producție”) din caietul de sarcini:

„Recoltarea măslinelor, doar a celor care nu au atins solul, se face direct din pom, prin metode tradiționale de recoltare manuală sau prin scuturarea arborilor, caz în care sunt întinse pături pe pământ pentru a se preveni deteriorarea măslinelor și pentru a se evita ca acestea să intre în contact cu solul, sau cu ajutorul utilajelor. Transportul măslinelor la unitatea de producție se face întotdeauna în vrac, în cutii sau recipiente rigide cu capacitate limitată sau în remorci, pentru a se evita deteriorarea fructelor. Transportul în saci este interzis, deoarece cauzează deteriorarea măslinelor. Intervalul de timp dintre recoltarea și prelucrarea industrială a măslinelor nu trebuie să depășească 48 de ore. Nu sunt acceptate uleiurile obținute din turtă de măsline sau din resturi umede de măsline.”

5.4. Legătura cu mediul (punctul H din caietul de sarcini și punctul 5 din documentul unic)

A fost modificat punctul referitor la legătura cu mediul:

(a) Datele privind temperaturile și precipitațiile reale din ultimii ani au fost actualizate.

(b) Anumiți parametri analitici ai uleiului au fost modificați: — nivelul atributului fructat → > 2,5 (anterior > 5); — nivelul atributului picant → ≥ 1,5 (anterior între 1 și 3); — a fost adăugat faptul că medianele atributelor amar și picant nu trebuie să depășească în niciun caz cu două unități mediana atributului fructat, păstrându-se astfel caracteristicile unor uleiuri echilibrate.

Motivele pentru reformularea punctului:

După cum s-a menționat la punctul 5.1, în ultimii ani a avut loc o schimbare semnificativă a climei din Comunitatea Valencia. Punctul privind legătura a trebuit să fie reformulat pentru a reflecta parametrii climatici actualizați.

În plus, în această cerere de modificare a caietului de sarcini se propune modificarea valorilor mai multor parametri analitici ai uleiului (a se vedea punctul 5.1). Unii dintre acești parametri sunt menționați, de asemenea, la punctul privind legătura și, prin urmare, aceștia trebuie să aibă aceleași valori ca cele menționate la punctul intitulat „Descrierea produsului”.

Aceste modificări se datorează variației condițiilor climatice din ultimii ani. În parametrii analitici și organoleptici ai uleiului cu DOP Comunitat Valenciana se reflectă o ușoară creștere a temperaturilor legată de precipitațiile semnificativ mai reduse.

Aceste temperaturi, moderate în perioada de iarnă (temperaturi medii cuprinse între 7 și 11 °C) și ridicate în perioada de vară (temperaturi medii superioare cuprinse între 22 °C și 26 °C), determină devansarea perioadei de înflorire și, prin urmare, lungesc perioada de vegetație.

Principalul impact asupra fructelor îl reprezintă o creștere a conținutului de acizi grași nesaturați, în special a conținutului de acid oleic și de acid linoleic. Acesta din urmă prezintă legături duble conjugate, ceea ce favorizează formarea de cromofori care absorb ultraviolete și, prin urmare, determină o valoare a parametrului K270 ≤ 0,18.

Toți acești parametri referitori la ploi și la temperaturi conferă fructului un conținut moderat până la relativ ridicat de acid oleic, al cărui nivel mediu variază, în cazul soiurilor protejate, între 60 % și 82 %; acid linoleic > 8 % sau acid palmitic între 7,5 % și 20 %.

Modificările propuse sunt menite să descrie uleiul care se obține în prezent în aria protejată, fără a fi afectată calitatea uleiului.

Această modificare vizează caietul de sarcini (punctul H și documentul unic (punctul 5). În ambele documente, punctele respective rămân formulate după cum urmează:

Textul anterior al punctului H din caietul de sarcini și al punctului 5 din documentul unic:

„Factori naturali

Aria delimitată are o climă tipic mediteraneeană, caracterizată de ierni blânde, precipitații reduse, care ating nivelul maxim toamna și primăvara, și secetă puternică pe durata verii. Influența Mării Mediterane, a masei peninsulare și a Oceanului Atlantic uniformizează clima acestei arii geografice. Mai exact, factorii climatici se dovedesc a fi destul de omogeni în perioadele cheie ale cultivării, respectiv înflorirea, etapa finală a dezvoltării fructului și momentul acumulării uleiului în fruct. Astfel:

— Temperaturile medii anuale din aria de producție se situează între 12 și 16 °C, cu importante oscilații între iarnă (temperaturi medii cuprinse între 6 și 10 °C) și vară (temperaturi medii cuprinse între 22 și 26 °C). Aceste temperaturi sunt favorabile evoluției fenologice a livezilor de măslini.

— Precipitațiile medii se situează la niveluri cuprinse între 500 și 600 mm pe an, cu anumite oscilații care variază între 200-300 mm (în anii deosebit de secetoși) și 700-800 mm.

Terenul este în general calcaros, deși există porțiuni în care predomină gresia, marna și ghipsul. În general, stratul inferior este compus din rocă mezozoică, formată în special din roci calcaroase datând din cretacic și jurasic (cu ușoare alternanțe de marnă și gresie). Suprafețele cultivate sunt formate din materiale sedimentare din perioade mai recente, care sunt compuse în special din materiale din terțiar și cuaternar provenind din terra rossa mediteraneeană, cu textură și structură bune, bine drenate și adecvate în special pentru cultivarea măslinilor.

Relieful ariei geografice cuprinde mai multe paliere, de la zone muntoase până la văile care mărginesc cordiliera iberică și cordiliera betică, îndreptându-se către est până la litoral. Culturile de măslini sunt limitate la palierul dintre altitudinile de 300 și 600 de metri deasupra nivelului mării, din cauza înaintării, dinspre litoral către vest, a culturilor intensive de pomi fructiferi (în special plantații de citrice irigate), care au condus la o distribuție foarte omogenă a condițiilor ecologice pentru cultivarea măslinilor în aria geografică delimitată. Măslinul, alături de migdal și roșcov, domină peisajul agrar al părții de est a Peninsulei Iberice, la care se face referire cu ajutorul termenului «arbolado de secano».

Factori umani

Măslinul este prezent pe teritoriul comunității Valencia de peste două mii de ani, încă din epoca romană. Există dovezi că măslinul era cultivat în regiunea Maestrazgo de Castellón, de-a lungul drumului Vía Augusta, care făcea legătura dintre capitala imperiului roman și Cádiz. În această regiune se găsesc în prezent numeroși măslini cu o vechime de peste o mie de ani, care pot fi admirați datorită inițiativei unor cooperative din Maestrazgo ce oferă o serie de itinerarii turistice pe urma «uleiului milenar».

Pe de altă parte, trebuie subliniată contribuția botanistului Cavanilles, autor al lucrării «Observaciones sobre la Historia Natural, Geografía, Agricultura, población y frutos del Reino de Valencia (1795-1797)». Observațiile sale legate de agricultură și, în special, de culturile de măslini și de fabricarea uleiului de măsline sunt foarte interesante și acoperă întreaga arie de producție a Comunității Valencia. Termenii «ulei de măsline» și «cultura măslinului» sunt citați în mai multe rânduri.

Cultivarea măslinului este o activitate economică puternic ancorată în toate regiunile producătoare în care este practicată, ceea ce se datorează în special caracterului său permanent. În jurul său s-a creat un sistem agroindustrial și economic care a făcut posibil progresul zonelor rurale și a permis, în același timp, menținerea unei culturi durabile din punct de vedere ecologic, în zone cu caracteristici climatice și pedologice potrivnice oricăror altor tipuri de producție.

Aria geografică delimitată este caracterizată de o răspândire specifică a parcelelor: plantații la scară foarte redusă, parcele cu pante abrupte și acces limitat, terase mărginite de pereți din piatră fără mortar, soluri cu risc ridicat de deșertificare și incendii forestiere, terenuri relativ sărace, cu niveluri scăzute de materie organică și capacitate redusă de reținere a apei. Toate acestea transformă cultura de măslini din aria delimitată într-un agent ecologic fundamental pentru ecosistem.

Prin urmare, gestionarea parcelelor în aria delimitată corespunde unei economii agricole familiale, care se desfășoară la scară mică, în zone aride, este implicată în producția de ulei prin intermediul unor organizații de tip cooperativă și se caracterizează printr-un nivel ridicat al autoconsumului. Competențele tehnice în gestionarea culturilor sunt transmise, în mare parte, de la o generație la alta.

Un studiu asupra condițiilor climatice, pedologice, de mediu și antropologice ale ariei geografice, împreună cu analiza evoluției fenologice a măslinilor din aria geografică, arată că aria delimitată oferă condiții omogene pentru cultivarea măslinilor. În concluzie, studiul demonstrează că ecologia plantațiilor de măslini este uniformă la nivelul întregii arii geografice delimitate.

Specificitatea produsului

Specificitatea produsului «Aceite de la Comunitat Valenciana» se datorează în special cultivarelor utilizate. Cultivarele Farga, Serrana, Morrudas, Villalonga și Blanqueta provin din aria geografică delimitată. Din ele se obține un ulei cu caracteristici care îl fac să fie unic în ceea ce privește atât conținutul de acizi grași, cât și calitățile organoleptice.

Astfel, în aria geografică delimitată se obține un ulei cu un conținut foarte echilibrat de acizi grași, care prezintă niveluri relativ ridicate de acid oleic, linoleic și linolenic. Prin urmare, «Aceite de la Comunitat Valenciana» prezintă un raport important între acizii grași nesaturați și acizii grași saturați.

Din punct de vedere organoleptic, acest ulei se numără printre uleiurile care oferă o gamă de arome și o diversitate aromatică foarte ample. Nivelul atributului fructat este mai mare de 5, cu arome de măsline verzi, migdală, frunză verde, citrice, banană și iarbă verde. Nivelurile atributelor picant și amar se situează între 1 și 3. În consecință, raportul dintre nivelul atributului fructat și nivelurile atributelor amar și picant duce la obținerea unui ulei echilibrat.

Legătura cauzală dintre aria geografică și calitatea sau caracteristicile produsului

Principalii factori care conferă produsului «Aceite de la Comunitat Valenciana» caracteristici unice și care atestă legătura dintre calitatea produsului și mediul său geografic sunt următorii:

Cultivarele Farga, Serrana, Morrudas, Villalonga și Blanqueta provin din aria geografică delimitată. Ele reprezintă, în aria respectivă, vechimea, bogăția și diversitatea soiurilor regiunii de est a Peninsulei Iberice. Aceste cultivare sunt bine adaptate la condițiile locale, pentru că este vorba despre material vegetal selecționat și înmulțit vegetativ de fermieri de-a lungul timpului.

Profilul varietal și configurația orografică a ariei geografice delimitate permit recoltarea pe o perioadă foarte lungă, din octombrie până în februarie. Deoarece cultivarea măslinilor este practicată la scară mică, producția obținută este limitată. Fermierul face un plan referitor la cultură, luând decizii cu privire la începerea recoltării pe fiecare parcelă în funcție de gradul de maturitate al fructelor, ceea ce permite o programare mai precisă a operațiunii. Astfel, între livadă și presă este asigurat un flux continuu de loturi de fructe recoltate, omogene în ceea ce privește gradul de maturitate, fără stocare intermediară, ceea ce garantează calitatea materiei prime pentru obținerea unui ulei cu calitățile organoleptice și fizico-chimice menționate.

Așezarea orografică a plantațiilor, la o altitudine între 300 și 600 de metri, garantează că temperatura cumulată între noapte și zi este favorabilă componentelor fructului responsabile pentru nivelurile atributelor fructat, amar și picant. Terenurile pe care se cultivă în general măslinii, cu o fertilitate redusă, dar bogate în calcar activ, sunt un alt factor determinant pentru caracteristicile organoleptice deosebite ale produsului.

Condițiile climatice speciale ale ariei de producție, în ceea ce privește temperaturile și precipitațiile. Concentrarea precipitațiilor toamna și primăvara are efecte benefice enorme asupra culturilor și asupra calității uleiurilor obținute, deoarece permite atenuarea profilurilor aromatice și organoleptice ale acestora. Ploile de primăvară favorizează înmugurirea adecvată a arborilor, iar aceasta determină calitatea recoltelor viitoare. Nu în ultimul rând, temperaturile blânde înregistrate în zona Mării Mediterane atât iarna cât și vara contribuie la obținerea complexității aromatice care conferă produsului «Aceite de la Comunitat Valenciana» o serie de caracteristici unice.”

Textul nou al punctului H din caietul de sarcini și al punctului 5 din documentul unic:

„Factori naturali

Aria delimitată are o climă tipic mediteraneeană, caracterizată de ierni blânde, precipitații reduse, care ating nivelul maxim toamna și primăvara, și secetă puternică pe durata verii. Influența Mării Mediterane, a masei peninsulare și a Oceanului Atlantic uniformizează clima acestei arii geografice. Mai exact, factorii climatici se dovedesc a fi destul de omogeni în perioadele cheie ale cultivării, respectiv înflorirea, etapa finală a dezvoltării fructului și momentul acumulării uleiului în fruct. Astfel:

— Temperaturile medii anuale din aria de producție se situează între 15 și 18 °C, cu importante oscilații între iarnă (temperaturi medii cuprinse între 7 și 11 °C) și vară (temperaturi medii cuprinse între 22 și 26 °C). Aceste temperaturi sunt favorabile evoluției fenologice a livezilor de măslini.

— Precipitațiile medii se situează la niveluri cuprinse între 400 și 500 mm pe an, cu anumite oscilații care variază între 200-300 mm (în anii deosebit de secetoși) și 700-800 mm. În ultimii ani se confirmă o tendință de reducere a precipitațiilor în zonă.

Terenul este în general calcaros, deși există porțiuni în care predomină gresia, marna și ghipsul. În general, stratul inferior este compus din rocă mezozoică, formată în special din roci calcaroase datând din cretacic și jurasic (cu ușoare alternanțe de marnă și gresie). Suprafețele cultivate sunt formate din materiale sedimentare din perioade mai recente, care sunt compuse în special din materiale din terțiar și cuaternar provenind din terra rossa mediteraneeană, cu textură și structură bune, bine drenate și adecvate în special pentru cultivarea măslinilor.

Relieful ariei geografice cuprinde mai multe paliere, de la zone muntoase până la văile care mărginesc cordiliera iberică și cordiliera betică, îndreptându-se către est până la litoral. Culturile de măslini sunt limitate la palierul dintre altitudinile de 300 și 600 de metri deasupra nivelului mării, din cauza înaintării, dinspre litoral către vest, a culturilor intensive de pomi fructiferi (în special plantații de citrice irigate), care au condus la o distribuție foarte omogenă a condițiilor ecologice pentru cultivarea măslinilor în aria geografică delimitată. Măslinul, alături de migdal și roșcov, domină peisajul agrar al părții de est a Peninsulei Iberice, la care se face referire cu ajutorul termenului «arbolado de secano».

Factori umani

Măslinul este prezent pe teritoriul comunității Valencia de peste două mii de ani, încă din epoca romană. Există dovezi că măslinul era cultivat în regiunea Maestrazgo de Castellón, de-a lungul drumului Vía Augusta, care făcea legătura dintre capitala imperiului roman și Cádiz. În această regiune se găsesc în prezent numeroși măslini cu o vechime de peste o mie de ani, care pot fi admirați datorită inițiativei unor cooperative din Maestrazgo ce oferă o serie de itinerarii turistice pe urma «uleiului milenar».

Pe de altă parte, trebuie subliniată contribuția botanistului Cavanilles, autor al lucrării «Observaciones sobre la Historia Natural, Geografía, Agricultura, población y frutos del Reino de Valencia (1795-1797)». Observațiile sale legate de agricultură și, în special, de culturile de măslini și de fabricarea uleiului de măsline sunt foarte interesante și acoperă întreaga arie de producție a Comunității Valencia. Termenii «ulei de măsline» și «cultura măslinului» sunt citați în mai multe rânduri.

Cultivarea măslinului este o activitate economică puternic ancorată în toate regiunile producătoare în care este practicată, ceea ce se datorează în special caracterului său permanent. În jurul său s-a creat un sistem agroindustrial și economic care a făcut posibil progresul zonelor rurale și a permis, în același timp, menținerea unei culturi durabile din punct de vedere ecologic, în zone cu caracteristici climatice și pedologice potrivnice oricăror altor tipuri de producție.

Aria geografică delimitată este caracterizată de o răspândire specifică a parcelelor: plantații la scară foarte redusă, parcele cu pante abrupte și acces limitat, terase mărginite de pereți din piatră fără mortar, soluri cu risc ridicat de deșertificare și incendii forestiere, terenuri relativ sărace, cu niveluri scăzute de materie organică și capacitate redusă de reținere a apei. Toate acestea transformă cultura de măslini din aria delimitată într-un agent ecologic fundamental pentru ecosistem.

Prin urmare, gestionarea parcelelor în aria delimitată corespunde unei economii agricole familiale, care se desfășoară la scară mică, în zone aride, este implicată în producția de ulei prin intermediul unor organizații de tip cooperativă și se caracterizează printr-un nivel ridicat al autoconsumului. Competențele tehnice în gestionarea culturilor sunt transmise, în mare parte, de la o generație la alta.

Un studiu asupra condițiilor climatice, pedologice, de mediu și antropologice ale ariei geografice, împreună cu analiza evoluției fenologice a măslinilor din aria geografică, arată că aria delimitată oferă condiții omogene pentru cultivarea măslinilor. În concluzie, studiul demonstrează că ecologia plantațiilor de măslini este uniformă la nivelul întregii arii geografice delimitate.

Specificitatea produsului

Specificitatea produsului «Aceite de la Comunitat Valenciana» se datorează în special cultivarelor utilizate. Cultivarele Farga, Serrana, Morrudas, Villalonga și Blanqueta provin din aria geografică delimitată. Din ele se obține un ulei cu caracteristici care îl fac să fie unic în ceea ce privește atât conținutul de acizi grași, cât și calitățile organoleptice.

Astfel, în aria geografică delimitată se obține un ulei cu un conținut foarte echilibrat de acizi grași, care prezintă niveluri moderate spre relativ ridicate de acid oleic, linoleic și linolenic. Prin urmare, «Aceite de la Comunitat Valenciana» prezintă un raport important între acizii grași nesaturați și acizii grași saturați.

Din punct de vedere organoleptic, acest ulei se numără printre uleiurile care oferă o gamă de arome și o diversitate aromatică foarte ample. Nivelul atributului fructat este mai mare de 2,5, continuând să fie caracterizat ca fructat delicat sau mediu, cu arome de măsline verzi, migdală, frunză verde, citrice, banană și iarbă verde. Nivelurile atributelor picant și amar sunt mai mari de 1,5. Medianele atributelor amar și picant nu trebuie să depășească în niciun caz cu două unități mediana atributului fructat, păstrându-se astfel caracteristicile unor uleiuri echilibrate. În consecință, raportul dintre nivelul atributului fructat și nivelurile atributelor amar și picant duce la obținerea unui ulei echilibrat.

Legătura cauzală dintre aria geografică și calitatea sau caracteristicile produsului

Principalii factori care conferă produsului «Aceite de la Comunitat Valenciana» caracteristici unice și care atestă legătura dintre calitatea produsului și mediul său geografic sunt următorii:

Cultivarele Farga, Serrana, Morrudas, Villalonga și Blanqueta provin din aria geografică delimitată. Ele reprezintă, în aria respectivă, vechimea, bogăția și diversitatea soiurilor regiunii de est a Peninsulei Iberice. Aceste cultivare sunt bine adaptate la condițiile locale, pentru că este vorba despre material vegetal selecționat și înmulțit vegetativ de fermieri de-a lungul timpului.

Profilul varietal și configurația orografică a ariei geografice delimitate permit recoltarea pe o perioadă foarte lungă, din octombrie până în februarie. Deoarece cultivarea măslinilor este practicată la scară mică, producția obținută este limitată. Fermierul face un plan referitor la cultură, luând decizii cu privire la începerea recoltării pe fiecare parcelă în funcție de gradul de maturitate al fructelor, ceea ce permite o programare mai precisă a operațiunii. Astfel, între livadă și presă este asigurat un flux continuu de loturi de fructe recoltate, omogene în ceea ce privește gradul de maturitate, fără stocare intermediară, ceea ce garantează calitatea materiei prime pentru obținerea unui ulei cu calitățile organoleptice și fizico‐chimice menționate.

Așezarea orografică a plantațiilor, la o altitudine între 300 și 600 de metri, garantează că temperatura cumulată între noapte și zi este favorabilă componentelor fructului responsabile pentru nivelurile atributelor fructat, amar și picant. Terenurile pe care se cultivă în general măslinii, cu o fertilitate redusă, dar bogate în calcar activ, sunt un alt factor determinant pentru caracteristicile organoleptice deosebite ale produsului.

Condițiile climatice speciale ale ariei de producție, în ceea ce privește temperaturile și precipitațiile. Aria delimitată are o medie de precipitații anuale destul de scăzută, caracterizată, în plus, prin concentrarea în două perioade ale anului: toamna și primăvara. Concentrarea precipitațiilor toamna și primăvara are efecte benefice enorme asupra culturilor și asupra calității uleiurilor obținute, deoarece permite atenuarea profilurilor aromatice și organoleptice ale acestora. Ploile de primăvară favorizează înmugurirea adecvată a arborilor, iar aceasta determină calitatea recoltelor viitoare. Nu în ultimul rând, temperaturile blânde înregistrate în zona Mării Mediterane atât iarna cât și vara contribuie la obținerea complexității aromatice care conferă produsului «Aceite de la Comunitat Valenciana» o serie de caracteristici unice.”

5.5. Organismul de control (punctul I din caietul de sarcini)

Se modifică denumirea și adresa organismului de control.

Motivele pentru reformularea punctului:

Acest punct a fost actualizat deoarece Direcția Generală și-a schimbat numele.

Această modificare determină schimbări în caietul de sarcini.

Modificarea caietului de sarcini: Textul nou al punctului I („Organismul de control”)

Textul anterior al punctului I („Organismul de control”)

„Dirección General de Empresas Agroalimentarias y Pesca Conselleria de Presidencia y Agricultura, Pesca, Alimentación y Agua C/Castán Tobeñas, 77 Complejo admtvo 9 octubre. Edificio B4 Planta 2 46018 Valencia ESPAÑA Tel. +34 961247305 E-mail: area_calidad@gva.es”

Textul nou al punctului I („Organismul de control”)

„Dirección General de Desarrollo Rural Conselleria de Agricultura, Desarrollo Rural, Emergencia Climática y Transición Ecológica Complejo admtvo 9 octubre. Edificio B0 Planta 2 46018 Valencia ESPAÑA Tel. +34 961247305 E-mail: area_calidad@gva.es”

DOCUMENT UNIC

„ACEITE DE LA COMUNITAT VALENCIANA”

Nr. UE PDO-ES-0720-AM01 – 1.2.2016

DOP (X) IGP ()

1. Denumirea

„Aceite de la Comunitat Valenciana”

2. Statul membru sau Țara Terță

Spania

3. Descrierea produsului agricol sau alimentar

3.1. Tipul de produs

Clasa 1.5. Uleiuri și grăsimi (unt, margarină, ulei etc.)

3.2. Descrierea produsului căruia i se aplică denumirea de la punctul 1

Ulei de măsline extravirgin, obținut din fructe de măslin (Olea europea L.) aparținând doar următoarelor cultivare autohtone din Comunitatea Valencia: Farga, Serrana, Morrudas, Villalonga și Blanqueta. Fiecare este prezent în procentajele următoare: Serrana: 20-40 %; Villalonga: 20-40 %; Farga: 10-25 %; Blanqueta: 10-25 % și Morrudas: 5-10 %.

Uleiul care poartă denumirea de origine protejată „Aceite de la Comunitat Valenciana” trebuie să fie un ulei de măsline extravirgin care prezintă calitățile următoare:

Ulei extravirgin:

— Aciditate: < 0,5 °

— Indice de peroxid: < 15 mEq O2/kg

— K270 ≤ 0,18

— K232 < 2,50

— Ceruri ≤ 250

— Delta K ≤ 0,01

— Conținut de acid oleic între 60 și 82 % din conținutul total de acizi grași.

— Conținut de acid linoleic mai mare de 8 % din conținutul total de acizi grași

— Conținut de acid palmitic între 7,5 și 20 % din conținutul total de acizi grași.

— Conținut de acid linolenic mai mic de 1 % din conținutul total de acizi grași.

— Conținut de acid palmitoleic între 0,6 și 2,5 % din conținutul total de acizi grași.

— Conținut de acid arahidic mai mic de 0,6 % din conținutul total de acizi grași.

— Conținut de acid lignoceric mai mic de 0,2 % din conținutul total de acizi grași.

— Mediana defectelor = 0.

— Mediana atributului fructat > 2,5.

— Mediana atributului picant ≥ 1,5.

— Mediana atributului amar ≥ 1,5.

— Raportul dintre mediana atributului fructat și medianele atributelor amar și picant trebuie să fie de așa natură încât să permită caracterizarea uleiului ca fiind echilibrat. Așadar, medianele atributelor amar și picant nu trebuie să depășească în niciun caz cu 2 unități mediana atributului fructat.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Descrierea cultivarelor de măslin:

SERRANA

Fructul copt are formă ovoidală, o culoare care poate varia de la violet până la negru și pielița acoperită de lenticele. Este un cultivar care permite obținerea unei producții medii, rustice, este rezistent la secetă și îngheț, dar sensibil la musca măslinului și la pătarea frunzelor.

Se coace devreme și oferă un bun conținut de grăsime. Se cultivă în special în regiunea Alto Palancia și în zona parcurilor naturale Sierra Calderona și Sierra Espadán și primprejur, dar se poate întâlni și în regiunile învecinate.

FARGA

Este un cultivar foarte vechi, originar din nordul provinciei Castellón. Fructul are o dimensiune medie spre mică și formă alungită și asimetrică.

Se coace devreme, iar producția este moderată și neuniformă. Conținutul de grăsime este considerabil. Se cultivă în regiunea Maestrazgo, în nordul provinciei Castellón și, într-o mai mică măsură, în regiunile învecinate Plana Alta și Alcalatén.

BLANQUETA

Este un cultivar originar din Muro de Alcoy. Fructul are formă sferică, iar la maturitate are o culoare care poate varia de la roșu ca vinul până la negru.

Se recoltează devreme, iar conținutul de grăsime este mediu.

VILLALONGA

Cultivar provenind din sudul provinciei Valencia. Fructul este mare, are formă sferică și un conținut bogat de grăsime. Când este copt, are culoarea neagră.

Sensibil la îngheț și la secetă, acest cultivar se regăsește în aproape toată provincia Valencia, în cea mai mare parte a provinciei Alicante și, izolat, în Castellón.

MORRUDA

Fructul, de dimensiuni medii, are o culoare violet-neagră și este ușor asimetric. Prezintă un conținut mediu de grăsime. Este un cultivar rustic, cu productivitate redusă, răspândit uniform pe întreg teritoriul Comunității Valencia. Nu are o prezență importantă la nivel global, dar este important în anumite localități.

3.4. Etape specifice ale producției care trebuie să se desfășoare în aria geografică delimitată

Cultivarea măslinelor și elaborarea produsului final se realizează în aria protejată menționată la punctul 4.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Ambalarea produsului „Aceite de la Comunitat Valenciana” se poate realiza de către orice întreprindere, fără niciun fel de restricție geografică.

Pentru ambalare trebuie utilizate PET-uri, recipiente din sticlă, din metal placat sau din ceramică, toate de uz alimentar și apte să asigure o bună conservare a produsului. Sunt de preferat recipientele care protejează cel mai bine produsul împotriva luminii, căldurii etc.

3.6. Norme specifice privind etichetarea produsului la care se referă denumirea înregistrată

Formulările, prezentările sau etichetele identificatoare ale uleiului descris în prezentul document trebuie să poarte în mod obligatoriu mențiunile „Denumire de origine protejată” și „Aceite de la Comunitat Valenciana”.

De asemenea, produsul trebuie să poarte o marcă de conformitate, denumită contraetichetă, aplicată de întreprinderea care se ocupă de ambalare în așa fel încât să nu se permită reutilizarea și să se asigure trasabilitatea. Pe respectivele contraetichete trebuie să figureze mențiunea „Denumire de origine protejată Aceite de la Comunitat Valenciana” și logoul aferent.

4. Delimitarea concisă a ariei geografice

Aria de producție a măslinelor folosite la fabricarea produsului „Aceite de la Comunitat Valenciana” este formată din 65 de localități ale Comunității Valencia. Acestea sunt: Albocàsser, Tirig, La Salzadella, Sant Mateu, Les Coves de Vinromà, Figueroles, Les Useres, San Juan de Moró, Serra Engarzeran, Torre Endomenech, Vall d’Alba, Vilafamés, Ayódar, Fanzara, Almedijar, Altura, Azuébar, Chóvar, Geldo, Navajas, Segorbe, Soneja, Castellnovo, Teresa, Vall d’Almonacid, Viver, Alcudia de Veo, Alfondeguilla, Artana, Tales, Gátova, Casinos, Alcublas, Gestalgar, Sot de Chera, Villar del Arzobispo, Requena, Utiel, Venta del Moro, Ayora, Cortes de Pallas, Anna, Bicorp, Bolbaite, Chella, Enguera, Millares, Navarrés, Font de la Figuera, Moixent, Vallada, Albaida, Beniatjar, Ontinyent, Alfafara, Alqueria d’Aznar, Cocentaina, Millena, Muro d’Alcoi, Alcoi, Biar, Cañada de Biar, Sax, Villena, Banyeres de Mariola și Onil.

5. Legătura cu aria geografică

5.1. Specificitatea ariei geografice

Factori naturali

Aria delimitată are o climă tipic mediteraneeană, caracterizată de ierni blânde, precipitații reduse, care ating nivelul maxim toamna și primăvara, și secetă puternică pe durata verii. Influența Mării Mediterane, a masei peninsulare și a Oceanului Atlantic uniformizează clima acestei arii geografice. Mai exact, factorii climatici se dovedesc a fi destul de omogeni în perioadele cheie ale cultivării, respectiv înflorirea, etapa finală a dezvoltării fructului și momentul acumulării uleiului în fruct. Astfel:

— Temperaturile medii anuale din aria de producție se situează între 15 și 18 °C, cu importante oscilații între iarnă (temperaturi medii cuprinse între 7 și 11 °C) și vară (temperaturi medii cuprinse între 22 și 26 °C). Aceste temperaturi sunt favorabile evoluției fenologice a livezilor de măslini.

— Precipitațiile medii se situează la niveluri cuprinse între 400 și 500 mm pe an, cu anumite oscilații care variază între 200-300 mm (în anii deosebit de secetoși) și 700-800 mm. În ultimii ani se confirmă o tendință de reducere a precipitațiilor în zonă.

Terenul este în general calcaros, deși există porțiuni în care predomină gresia, marna și ghipsul. În general, stratul inferior este compus din rocă mezozoică, formată în special din roci calcaroase datând din cretacic și jurasic (cu ușoare alternanțe de marnă și gresie). Suprafețele cultivate sunt formate din materiale sedimentare din perioade mai recente, care sunt compuse în special din materiale din terțiar și cuaternar provenind din terra rossa mediteraneeană, cu textură și structură bune, bine drenate și adecvate în special pentru cultivarea măslinilor.

Relieful ariei geografice cuprinde mai multe paliere, de la zone muntoase până la văile care mărginesc cordiliera iberică și cordiliera betică, îndreptându-se către est până la litoral. Culturile de măslini sunt limitate la palierul dintre altitudinile de 300 și 600 de metri deasupra nivelului mării, din cauza înaintării, dinspre litoral către vest, a culturilor intensive de pomi fructiferi (în special plantații de citrice irigate), care au condus la o distribuție foarte omogenă a condițiilor ecologice pentru cultivarea măslinilor în aria geografică delimitată. Măslinul, alături de migdal și roșcov, domină peisajul agrar al părții de est a Peninsulei Iberice, la care se face referire cu ajutorul termenului „arbolado de secano”.

Factori umani

Măslinul este prezent pe teritoriul comunității Valencia de peste două mii de ani, încă din epoca romană. Există dovezi că măslinul era cultivat în regiunea Maestrazgo de Castellón, de-a lungul drumului Vía Augusta, care făcea legătura dintre capitala imperiului roman și Cádiz. În această regiune se găsesc în prezent numeroși măslini cu o vechime de peste o mie de ani, care pot fi admirați datorită inițiativei unor cooperative din Maestrazgo ce oferă o serie de itinerarii turistice pe urma „uleiului milenar”.

Pe de altă parte, trebuie subliniată contribuția botanistului Cavanilles, autor al lucrării „Observaciones sobre la Historia Natural, Geografía, Agricultura, población y frutos del Reino de Valencia (1795-1797)”. Observațiile sale legate de agricultură și, în special, de culturile de măslini și de fabricarea uleiului de măsline sunt foarte interesante și acoperă întreaga arie de producție a Comunității Valencia. Termenii „ulei de măsline” și „cultura măslinului” sunt citați în mai multe rânduri.

Cultivarea măslinului este o activitate economică puternic ancorată în toate regiunile producătoare în care este practicată, ceea ce se datorează în special caracterului său permanent. În jurul său s-a creat un sistem agroindustrial și economic care a făcut posibil progresul zonelor rurale și a permis, în același timp, menținerea unei culturi durabile din punct de vedere ecologic, în zone cu caracteristici climatice și pedologice potrivnice oricăror altor tipuri de producție.

Aria geografică delimitată este caracterizată de o răspândire specifică a parcelelor: plantații la scară foarte redusă, parcele cu pante abrupte și acces limitat, terase mărginite de pereți din piatră fără mortar, soluri cu risc ridicat de deșertificare și incendii forestiere, terenuri relativ sărace, cu niveluri scăzute de materie organică și capacitate redusă de reținere a apei. Toate acestea transformă cultura de măslini din aria delimitată într-un agent ecologic fundamental pentru ecosistem.

Prin urmare, gestionarea parcelelor în aria delimitată corespunde unei economii agricole familiale, care se desfășoară la scară mică, în zone aride, este implicată în producția de ulei prin intermediul unor organizații de tip cooperativă și se caracterizează printr-un nivel ridicat al autoconsumului. Competențele tehnice în gestionarea culturilor sunt transmise, în mare parte, de la o generație la alta.

Un studiu asupra condițiilor climatice, pedologice, de mediu și antropologice ale ariei geografice, împreună cu analiza evoluției fenologice a măslinilor din aria geografică, arată că aria delimitată oferă condiții omogene pentru cultivarea măslinilor.

În concluzie, studiul demonstrează că ecologia plantațiilor de măslini este uniformă la nivelul întregii arii geografice delimitate.

5.2. Specificitatea produsului

Specificitatea produsului „Aceite de la Comunitat Valenciana” se datorează în special cultivarelor utilizate. Cultivarele Farga, Serrana, Morrudas, Villalonga și Blanqueta provin din aria geografică delimitată. Din ele se obține un ulei cu caracteristici care îl fac să fie unic în ceea ce privește atât conținutul de acizi grași, cât și calitățile organoleptice.

Astfel, în aria geografică delimitată se obține un ulei cu un conținut foarte echilibrat de acizi grași, care prezintă niveluri moderate spre relativ ridicate de acid oleic, linoleic și linolenic.

Prin urmare, „Aceite de la Comunitat Valenciana” prezintă un raport important între acizii grași nesaturați și acizii grași saturați.

Din punct de vedere organoleptic, acest ulei se numără printre uleiurile care oferă o gamă de arome și o diversitate aromatică foarte ample. Nivelul atributului fructat este mai mare de 2,5, continuând să fie caracterizat ca fructat delicat sau mediu, cu arome de măsline verzi, migdală, frunză verde, citrice, banană și iarbă verde. Nivelurile atributelor picant și amar sunt mai mari de 1,5. Medianele atributelor amar și picant nu trebuie să depășească în niciun caz cu 2 unități mediana atributului fructat, păstrându-se astfel caracteristicile unor uleiuri echilibrate. În consecință, raportul dintre nivelul atributului fructat și nivelurile atributelor amar și picant duce la obținerea unui ulei echilibrat.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Principalii factori care conferă produsului „Aceite de la Comunitat Valenciana” caracteristici unice și care atestă legătura dintre calitatea produsului și mediul său geografic sunt următorii:

Cultivarele Farga, Serrana, Morrudas, Villalonga și Blanqueta provin din aria geografică delimitată. Ele reprezintă, în aria respectivă, vechimea, bogăția și diversitatea soiurilor regiunii de est a Peninsulei Iberice. Aceste cultivare sunt bine adaptate la condițiile locale, pentru că este vorba despre material vegetal selecționat și înmulțit vegetativ de fermieri de-a lungul timpului.

Profilul varietal și configurația orografică a ariei geografice delimitate permit recoltarea pe o perioadă foarte lungă, din octombrie până în februarie. Deoarece cultivarea măslinilor este practicată la scară mică, producția obținută este limitată. Fermierul face un plan referitor la cultură, luând decizii cu privire la începerea recoltării pe fiecare parcelă în funcție de gradul de maturitate al fructelor, ceea ce permite o programare mai precisă a operațiunii. Astfel, între livadă și presă este asigurat un flux continuu de loturi de fructe recoltate, omogene în ceea ce privește gradul de maturitate, fără stocare intermediară, ceea ce garantează calitatea materiei prime pentru obținerea unui ulei cu calitățile organoleptice și fizico-chimice menționate.

Așezarea orografică a plantațiilor, la o altitudine între 300 și 600 de metri, garantează că temperatura cumulată între noapte și zi este favorabilă componentelor fructului responsabile pentru nivelurile atributelor fructat, amar și picant.

Terenurile pe care se cultivă în general măslinii, cu o fertilitate redusă, dar bogate în calcar activ, sunt un alt factor determinant pentru caracteristicile organoleptice deosebite ale produsului.

Condițiile climatice speciale ale ariei de producție, în ceea ce privește temperaturile și precipitațiile. Aria delimitată are o medie de precipitații anuale destul de scăzută, caracterizată, în plus, prin concentrarea în două perioade ale anului: toamna și primăvara. Concentrarea precipitațiilor toamna și primăvara are efecte benefice enorme asupra culturilor și asupra calității uleiurilor obținute, deoarece permite atenuarea profilurilor aromatice și organoleptice ale acestora. Ploile de primăvară favorizează înmugurirea adecvată a arborilor, iar aceasta determină calitatea recoltelor viitoare. Nu în ultimul rând, temperaturile blânde înregistrate în zona Mării Mediterane atât iarna cât și vara contribuie la obținerea complexității aromatice care conferă produsului „Aceite de la Comunitat Valenciana” o serie de caracteristici unice.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

http://www.agricultura.gva.es/pc_aceitecomunitatvalenciana

(1) JO L 343, 14.12.2012, p. 1.